Bestuurder verbrand ná vragmotor aan die brand slaanFoto: ER24 ŉ Vragmotorbestuurder het Saterdag ernstige brandwonde opgedoen en drie persone is beseer in ŉ ongeluk op die N12 in die rigting van Benoni. Russel Meiring, woordvoerder van ER24, verduidelik ŉ vragmotor het ŉ boom en ŉ ligte motor getref voor dit aan die brand geslaan het. “Die vragmotor, in ligte laaie, het oor drie bane gelê toe paramedici by die toneel opgedaag het. ŉ Ligte motor het ŉ kort ent daarvandaan gestaan,” het Meiring verduidelik. Die bestuurder van die vragmotor het langs die pad gelê. Die bestuurder van die motor en twee kinders was aan die oorkant van die pad. “Paramedici het hulle ondersoek en bevind die vragmotorbestuurder het ernstige brandwonde opgedoen. Hy was in ŉ kritieke toestand. Die drie ander persone het matige beserings opgedoen.” Die vragmotorbestuurder is met ŉ helikopter na ŉ nabygeleë privaat hospitaal geneem vir dringende behandeling. Die ander pasiënte is met ŉ ambulans na ŉ nabygeleë hospitaal geneem. Die oorsaak van die ongeluk is nog nie bekend nie. Owerhede stel ondersoek in.